Coligny-moordsaak: ‘Beskuldigdes moes oorledene beskerm’Pieter Doorewaard en Phillip Schutte in die Coligny-landdroshof (26 Junie 2017). Foto: ANA Die twee mans wat beskuldig word van die moord op ŉ tienerseun van Coligny in Noordwes “was nie geloofwaardige getuies nie”, het die Noordwes-hooggeregshof Dinsdag gehoor. “Die beskuldigdes was nie geloofwaardige en betroubare getuies nie,” het Rapula Molefe, die staatsaanklaer, gesê. “Die weergawe van die beskuldigdes het ook regsprobleme veroorsaak, deurdat die beskuldigdes die oorledene vasgetrek het in ŉ burgerlike inhegtenisneming wat sekere verpligtinge op hulle plaas. Eerstens moes hulle die oorledene van leed beskerm het en tweedens moes hulle voorsorgmaatreëls getref het om te verhoed dat die oorledene beseer word.” Molefe het gesê die bewyse voor die hof “dui duidelik daarop” dat die beskuldigdes ŉ gevaarlike situasie geskep het wat hulle nie beheer het nie. Die staatsaanklaer het ŉ slotbetoog gelewer in die verhoor van Pieter Doorewaard (27) en Phillip Schutte (34) wat tereg staan vir die moord op Matlhomola Mosweu (16) in April 2017. Molefe het aangevoer die staatsgetuies was geloofwaardig en het beklemtoon dat brig. Clifford Kgorane ŉ indrukwekkende getuie was, aangesien hy die gebrekkige ondersoek deur die Coligny-polisie erken het. Die verdediging het op sy beurt aangevoer daar was geen geloofwaardige getuienis voor die hof gebring om te bewys dat Doorewaard en Schutte vir Mosweu gedreig of geïntimideer het nie. Die saak is tot 17 Oktober uitgestel wanneer uitspraak na verwagting gelewer sal word. Die staat beweer Doorewaard en Schutte (34) het op 20 April 2017 vir Mosweu van ŉ bewegende bakkie afgestamp of afgegooi en dat hy weens dié val gesterf het. Die staat beweer die voorval het plaasgevind nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die verdediging voer aan hulle wou Mosweu na die plaaslike polisiestasie toe neem en die seun het self van die bakkie af gespring. Doorewaard en Schutte is tans uit op borgtog van R5 000 elk. Lees alle vorige berigte oor die saak op Maroela Media.